AIBA Prezidenti bilan o`tgan matbuot anjumani davomida dolzarb mavzularga oydinlik kiritildi(foto)

Ayni paytda Xalqaro boks assosiasiyasi (AIBA) prezidenti Umar Kremlyov poytaxtimizda bo`lib turibdi. Bugun ushbu martabali mehmon ishtirokida O`zbekiston Milliy Olimpiya qo`mitasida matbuot anjumani tashkil qilindi. Unda MOQ raisi Rustam Shoabdurahmonov, Qo`mita Bosh kotibi Oybek Kasimov, MOQ raisi o`rinbosari, O`zbekiston boks federasiyasi raisining birinchi o`rinbosari Saken Polatov, MOQ raisi o`rinbosari Azizjon Kamilov, keng sport jamoatchiligi va OAV xodimlari ishtirok etishdi. Bu haqda "Darakchi" muxbiri Maryam SATTOROVA xabar berdi.
Tadbir avvalida MOQ raisi yurtimizda Prezidentimiz boshchiligida sog`lom turmush tarzi va boksni rivojlantirishga qaratilayotgan e`tibor xususida to`xtalib o`tdi.
“O`zbekiston Xalqaro havaskorlar boks assosiasiyasining eng faol a`zolaridan hisoblanadi. Mamlakatimiz mustaqil delegasiya sifatida 1993 yildan e`tiboran boks bo`yicha o`tkazilayotgan Jahon chempionatlari va yozgi Olimpiya o`yinlarida munosib ishtirok etib kelmoqda. Mamlakatimizda sportni har tomonlama rivojlantirish uchun hukumat darajasida ahamiyat berilmoqda. Fursatdan foydalanib, AIBA bilan hamkorligimiz nishonasi sifatida Toshkentda boks bo`yicha murabbiy va hakamlarni tayyorlovchi akademiya tashkil etish taklifini ilgari surmoqchiman. Ishonamizki, bunday markazning ochilishi nafaqat yurtimiz, balki Osiyo uchun boks rivojiga yanada katta turtki bo`ladi”, – dedi Rustam Shoabdurahmonov.
Shuningdek, AIBA prezidenti Umar Kremlyov ham mamlakatimiz bilan yo`lga qo`yilayotgan aloqalar, o`zbek boksining rivoji haqida gapirib o`tdi:
“Tashrifim davomida kecha Samarqandda, bugun Toshkentda bo`lib turibman. Mamlakatingizning har tomonlama jadal suratlarda rivojlanishida O`zbekiston hukumatining ulkan e`tibori turibdi. Tan olib aytamanki, O`zbekiston boksi rivojlanish borasida dunyoda birinchi o`rinda. Bularning bari mamlakatda sog`lom turmush tarzi va boksning rivojiga qaratilayotgan e`tibor samarasidir. Shuni mamnuniyat bilan e`lon qilmoqchimanki, AIBA 2023 yil erkaklar o`rtasida o`tkaziladigan jahon chempionati mezbonligini Toshkentga ishonib topshiradi”.
Shundan so`ng Saken Polatov ham AIBA bilan istiqbldagi hamkorlik, rejalar xususida o`z fikrlarini bildirib o`tdi.
Tadbir davomida O`zbekiston boks federasiyasi raisining maslahatchisi Malik Babaev jahon chempionati mezbonligi haqida taqdimot o`tkazdi. Unga ko`ra, musobaqaga “Humo arena” mezbonlik qiladi. “Universal” sport saroyi esa ishtirokchilar uchun mashg`ulot maydoni vazifasini o`tab beradi. Shuningdek, ko`p sonli mehmonlar uchun yurtimizning qadimiy maskanlari bo`ylab ekskursiyalar tashkil etiladi.
Shundan so`ng rasmiylar jurnalistlarni qiziqtirgan savollariga javob berishdi.
“Toshkentdagi jahon chempionati Parij-2024 Olimpiya o`yinlari uchun lisenzion xarakterga ega emas. Bu borada alohida lisenzion musobaqa tashkil qilinadi. Jahon chempionatida ishtirok etishning ham o`ziga yarasha talablari bo`ladi. Har bir qit`ada oltin, kumush va bronza toifalaridagi musobaqalar tashkil qilinib, ularda g`alaba qozongan bokschilargina jahon chempionatida ringga ko`tarilishi mumkin bo`ladi. 2022 yildan Jahon kubogini tiklaymiz. Rossiyada o`tadigan musobaqa terma jamoalar miqyosida tashkil qilinadi. Shuni aniq aytishim mumkinki, bu yil Serbiyada o`tadigan jahon chempionati Sizlar uchun qiyin bo`ladi. Boisi butun dunyo o`zbek bokschilarini mag`lub etish bo`yicha ishlamoqda (kuladi)”, – dedi Umar Kremlyov.
Anjuman davomida Saken Polatov Tokio Olimpiadasiga olib borilayotgan tayyorgarlik bo`yicha gapirdi:
“Shu o`rinda bir xushxabarni aytmoqchimanki, jamoamiz reyting bo`yicha Tokio Olimpiadasiga yana 4 ta yo`llanmaga ega bo`ldi. Erkaklar o`rtasida -75 kg vaznda Fanat Qahramonov, -81 kgda Dilshod Ro`zmetov, shuningdek, o`z vazn toifalarida yuqori pog`onada turgan yana 2 nafar qizimiz Tokio Olimpiadasida ishtirok etishadi. 3 aprel jangini o`tkazib olganimizdan so`ng Sankt-Peterburgdagi musobaqa, keyin Hindistondagi Osiyo chempionatida ishtirok etamiz. Shundan so`ng jamoa faqat Tokio Olimpiadasiga tayyorlanadi. Murabbiylarimiz bilan ishlab chiqilgan rejaga ko`ra, dastavval, Toshkentda Kuba termasi bilan yig`in o`tkazish belgilangan. So`nggi tayyorgarlik esa Yaponiyada bo`ladi. Albatta, bari epidemiologik vaziyatga ham bog`liq”.
Shu tariqa matbuot anjumani o`z yakuniga etdi. Tadbir yakunida MOQ raisi OAV xodimlari bilan suhbatlashib, barchani sog`lom turmush tarzi targ`ibotida faol bo`lishga chorlab qoldi.